इस शुक्रवार को बॉलिवुड की चार फिल्में रिलीज़ हुईं। एकसाथ दो से ज्यादा फिल्मों का आना यकीनन उन फिल्मों के लिए बॉक्स ऑफिस पर घाटे का सबब बन जाता है जो कम बजट में बनी हो या फिर ऐसे स्टार्स को लेकर बनी हो जिनकी कुछ खास पहचान नहीं इंडस्ट्री में। कुछ ऐसी ही बात इस हफ्ते दो फिल्मों के साथ नजर आ रही है, ओम पुरी की 'कबाड़ी' और 'रांझना' सहित कई फिल्मों में इंडस्ट्री के दिग्गज स्टार्स के छक्के छुड़वा चुके जीशान अयूब स्टारर 'समीर' के साथ नजर आ रही है। इन दोनों ही फिल्मों का खास प्रमोशन नहीं हो पाया। अगर टोटल शो और कुल स्क्रीन्स की बात की जाए तो बेशक समीर को कुछ ज्यादा स्क्रीन मिल पाए हों, लेकिन 'कबाड़ी' इस मामले में भी बहुत पीछे रह गई। 'समीर' एक ऐसी फिल्म है जो लीक से हटकर कुछ अलग और नया देखने के शौकीन दर्शकों की क्लास की पंसद को ध्यान में रखकर बनाई गई है। बेशक इस फिल्म में एक बार फिर गुजरात के दंगों की कड़वी यादें ताजा होती हैं, लेकिन यंग डायरेक्टर ने फिल्म में अभिव्यक्ति की आजादी से लेकर समाज में इन दिनों अपने अधिकारों की जंग को लेकर हो रही बहस के इस दौर में एक ऐसी फिल्म बनाई है जो हमें जहां सत्ता में बैठे राजनेताओं का असली चेहरा दिखाती है। फिल्म में लंबे अर्से बाद गांधी जी और मंटो की कुछ अच्छी बातों और कविताओं को भी डायरेक्टर ने अपनी फिल्म की कहानी का हिस्सा बनाकर पेश तो कर दिया, लेकिन यही इस फिल्म का सबसे माइनस पॉइंट भी बनकर रह जाता है। ऐसा लग रहा कि डायरेक्टर बेफिजूल की भाषणबाजी सुनवाने पर आमादा हैं। स्टोरी प्लॉट: हैदराबाद के एक छोटे से इलाके में हुए भीषण बम विस्फोट में करीब चौदह बेगुनाह मारे जाते हैं। सरकारी एजेंसियां जब इसकी जांच को शुरू करती है तो उस वक्त इस धमाके में में यासीन दर्जी का नाम सामने आता है। एटीएस की स्पेशल टीम यासीन के साथ कॉलेज में पढ़ने वाले उसके रूममेट समीर मेमन (जीशान अयूब) को अपनी कस्टडी में लेती है। समीर इंजिनियरिंग का स्टूडेंट है। एटीएस के ऑफिसर किसी भी सूरत में यह मानने को तैयार नहीं कि समीर अपने रूममेट यासीन के बारे में कुछ नहीं जानता, सो एटीएस की टीम समीर को कहीं से भी यासीन का पता लगाने के काम पर लगा देती है। एटीएस टीम के लोग समीर को धमकी देते हैं कि अगर उसने यासीन का पता नहीं लगाया तो बहुत बुरा होगा। दूसरी ओर किसी भी शहर में बम धमाके करने से पहले यासीन जर्नलिस्ट आलिया (अंजलि पाटील) को एक मेसेज भेजता है, क्योंकि यासीन आलिया की लेखनी का का फैन है। इसी बीच बेंगलुरु और अहमदाबाद में भी बम धमाके होते हैं तो समीर की मुश्किलें और बढ़ जाती हैं। 'तनु वेड्स मनु रिटर्न्स', 'रईस' और 'सलमान खान' के साथ टयूबलाइट में नजर आए जीशान अयूब पहली बार इस फिल्म में लीड किरदार में नजर आए और अपने किरदार को अपनी जबर्दस्त ऐक्टिंग के दम पर जीवंत कर दिखाया। फिल्म में कहीं नहीं लगता कि जीशान ऐक्टिंग कर रहे हैं बल्कि उन्होंने खुद को अपने किरदार में पूरी तरह से ढाल लिया। फिल्म में नजर आई नाटक मंडली में रॉकेट का किरदार निभा रहे चाइल्ड आर्टिस्ट ने भी अपने रोल को बहुत खूबसूरती के साथ निभाया है। यंग डायरेक्टर की तारीफ करनी होगी कि उन्होंने बॉक्स ऑफिस का मोह त्याग कर 'समीर' को एक ऐसी फिल्म बनाकर पेश किया जो अंत तक अपने ट्रैक पर चलती है। फिल्म की कहानी इंटरवल से पहले सौ फीसदी ट्रैक पर तेज रफ्तार से चलती है तो क्लाइमैक्स कुछ ज्यादा ही जल्दी में निपटा दिया गया। फिल्म में गाने तो हैं, लेकिन यह फिल्म की गति को धीमा करने के अलावा और कुछ नहीं करते। 'समीर' दर्शकों की उस क्लास के लिए मस्ट वॉच मूवी है जो चालू मसालों से दूर कुछ अलग और ऐसी फिल्म देखने के लिए थिअटर जाते हैं जिसमें समाज का आईना नजर आता हो। एंटरटेनमेंट और टाइम पास के लिए फिल्म देखने जा रहे हैं तो 'समीर' आपकी कसौटी पर खरी नहीं उतर पाएगी।